Hinaptinmi Jesusta paykunaman Pilato entregaykurqa chakatanankupaq,
chaymi Jesusta pasachirqaku.
Jesusta chakatasqankumanta
Jesusmi lloqsirqa cruzninta hombrokuykuspa Uma Tullu Pataman,
hebreopi sutinñataqmi Golgota.
Chaypim chakatarqaku Jesusta,
paypa kaylaw-waklaw waqtanpiñataqmi chakatarqaku iskay runata.
Pilatom cruzpa umanpi qellqachirqa JUDIOKUNAPA REYNIN NAZARETMANTA KAQ JESUS niqta.
Chay letrerotam achkaq judiokuna leerqaku.
Jesus chakatasqanku lugarqa karqa llaqtapa hichpallanpim.
Chay letrerotaqa qellqachirqa kimsa idiomapim,
hebreopi,
latinpi hinaspa griegopi.
Chaymi sacerdotekunapa jefenkuna Pilatota nirqaku:
—Ama qellqaychu “judiokunapa Reyninmi” niqtaqa.
Qellqaspaqa-qellqay:
“Judiokunapa Reyninmi kani” niqtayá.
Pilatoñataqmi nirqa:
—ñam qellqasqaña kachkan —nispa.
Jesusta chakataruspankum soldadokuna paypa pachanta tawaman rakinakururqaku.
Jesuspaqa karqataqmi ukunakunan pachanpas mana sirasqa kunkanmanta urayninman awasqa.
Chaymi soldadokuna ninakurqaku:
—Ama llikispalla suertearusunchik mayqanninchikpaqpas kananpaq —nispa.
Chaynapim cumplikurqa Bibliapi kayna niq:
Pachallaykunatam rakinakurqaku.
Pachallaypaqmiki suertetaraq choqarqaku.
Chaynatamá rurarqaku soldadokuna.
Cruzpa hichpanpim kachkarqa Jesuspa maman,
kachkarqataqmi mamanpa ñañanpas,
Cleofaspa warmin Mariapas chaynataq Magdala llaqtayoq Mariapas.
Jesusmi mamantawan kuyasqan discipulonta rikuruspan mamanta nirqa:
—Mamáy,
chayqayá wawayki —nispa.
Discipulontañataqmi nirqa:
—Chayqayá mamayki —nispa.
Chay horamantam Jesuspa mamantaqa discipulonña wasinman pusarqa.
Jesuspa wañukusqanmanta
Kaykuna pasakuptinqa Jesusqa yacharqañam tukuy imapa cumplikusqanta,
chaymi Bibliapa nisqan cumplikunanpaq nirqa:
—Yakunayaruwanmi —nispa.
Chaypim kachkarqa puyñupi vinagre,
chaymi kaspipa puntanpi esponjata chapuykuspa Jesusman haywarqaku.
Chaymi Jesusñataq vinagreta malliykuspan nirqa:
—¡Tukusqañam!
—nispa.
Hinaspam umanta kumuykachispa espiritunta Taytanman qoykuspa wañukurqa.
Jesuspa waqtanta soldado tuksirusqanmanta
Pascua Fiestapaq huk punchawllaña faltaptinmi preparakusqankurayku judiokuna mana munarqakuchu samana punchawpi cruzpi wañusqakuna hinalla kananta,
chay samana punchawqa karqa hatun punchawmi.
Chaymi Pilatota mañakurqaku chakatasqakunapa piernan pakichimunanpaq hinaspa cuerponkuta uraykachimunanpaq.
Soldadokuna rispanmi pakirqaku hukninpata chaynataq iskay kaqpatapas.
Jesusman asuykuspa qawaykuptinkuñataqmi payqa wañurusqaña,
chaymi paypa piernantaqa manaña pakirqakuchu.
Huknin soldadom ichaqa Jesuspa waqtanta tuksirurqa lanzawan chaymi pawaramurqa yawarwan yaku.
Tukuy chaykunata rikuqqa ñoqa Juanmi kani,
chayraykum willakuni,
ñoqaqa yachanim cheqap nisqayta chaynapi qamkunapas creenaykichikpaq.
Kaykunaqa sucedekurqa Bibliapi:
“Manam pakisqachu karqa tullunqa” niq cumplikunanpaqmi.
Huk partepipas nichkantaqmi:
“Paykunaqa tuksirusqankutam rikunqaku” nispa.